b'\n_START_ARTICLE_\nAnatema\n_START_PARAGRAPH_\nAnatema (gr\xc4\x8d. \xce\xb1\xce\xbd\xce\xac\xce\xb8\xce\xb5\xce\xbc\xce\xb1, starogr\xc4\x8dki \xce\xb1\xce\xbd\xce\xac\xce\xb8\xce\xb7\xce\xbc\xce\xb1, u doslovnom prijevodu \xe2\x80\x9eposvetiti\xe2\x80\x9c ili \xe2\x80\x9eposve\xc4\x87eno\xe2\x80\x9c) je, u dana\xc5\xa1njem zna\xc4\x8denju, kletva ili prokletstvo._NEWLINE_U anti\xc4\x8dkoj Gr\xc4\x8dkoj anatemom se nazivala \xc5\xbertva bogovima, odnosno \xc5\xa1to je posve\xc4\x87eno bogovima. U upotrebi pravoslavne crkve, anatema zna\xc4\x8di da se onaj, koji je primio anatemu, izdvaja iz zajednice vjernika i predaje na milost ili sud bo\xc5\xbeji; od tog trenutka crkva vi\xc5\xa1e nije odgovorna za tu osobu, ve\xc4\x87 takva osoba ima sama odgovarati pred Bogom. Anatema je u pravoslavnoj crkvi ravna isklju\xc4\x8denju (ekskomunikaciji) u rimokatoli\xc4\x8dkoj crkvi._NEWLINE_Semitski korijen od koga je nastao starozavjetni h\xc4\x93rem, anatema, zna\xc4\x8di \xe2\x80\x9estaviti na stranu\xe2\x80\x9c, \xe2\x80\x9ezabraniti uporabu ne\xc4\x8dega u neposve\xc4\x87ene svrhe\xe2\x80\x9c. Ovo bitno ozna\xc4\x8dava posve\xc4\x87enje Bogu. Crkva poznaje dvije vrste crkvene kazne: malu i veliku. U maloj crkvenoj kazni (epitimija) vjernik je izdvojen od svetih tajni i crkvenih slu\xc5\xbebi. Obi\xc4\x8dno je vremenski ograni\xc4\x8dena. U velikoj crkvenoj kazni (anatema, ekskomunikacija) doti\xc4\x8dni je potpuno i bez vremenskog ograni\xc4\x8denja izdvojen iz zajednice vjernika. Skidanje velike crkvene kazne mogu\xc4\x87e je ako ekskomunicirana osoba doka\xc5\xbee svoj popravak. U srednjovjekovnim kr\xc5\xa1\xc4\x87anskim dr\xc5\xbeavama velika crkvena kazna donosila je sa sobom obi\xc4\x8dno i gubljenje svakog dr\xc5\xbeavnog prava.'